Christian Juhl (EL), 2012-11-27:
Jeg vil gerne spørge hr. Leif Lahn Jensen, om han tror, at de her initiativer er helt og fuldt dækkende for den situation, vi står i, som finansministeren f.eks. gav udtryk for efter akutpakke 2.
Antallet af arbejdsløse og måden, man behandler arbejdsløse på, er en vigtig strømpil for kvaliteten af et velfærdssamfund, også et som det danske.
Vi ligger desværre ikke i toppen.
Vi har noget at slæbe på efter mange års forsømmelser.
Vi skaber ikke arbejdspladser nok.
Vi sikrer ikke uddannelse nok.
Vi skaber ikke tryghed for de familier, som arbejdsløsheden rammer.
I år 2020 bliver der helt sikkert mangel på arbejdskraft, siger kloge folk, men det er de samme folk, som ikke kunne se den internationale krise komme, 5 minutter før den brød ud, så troværdigheden er ikke så stor.
Det her forslag, vi behandler i dag, løser ikke uddannelsesproblemerne.
Det er heller ikke et forslag, der løser problemerne med den alt for høje arbejdsløshed og de alt for ringe vilkår for at bevare og genoptjene dagpengeretten.
Det er også en midlertidig ordning, og det er en utilstrækkelig ordning.
Vi gennemførte sammen med regeringen en valgkamp, under hvilken vi netop satte nogle langsigtede mål, ikke kun små delmål eller forslag til lapperier.
Vi ville bevare efterlønnen og fjerne forringelserne af dagpengesystemet.
Jeg lader lige efterlønnen ligge et stykke tid for en sikkerheds skyld.
Det har naturligvis skabt frustrationer, når det andet mål, nemlig at fjerne forringelserne af dagpengesystemet, endnu ikke er lykkedes for Enhedslisten eller regeringen.
Det har især skabt frustrationer i vores baglande, i fagbevægelsen.
Det er
ligesom med akutpakken, der ikke skaber nogen nye job, men rører i gryden, og jeg skulle hilse og sige, at en gryderet, man ikke rører i, ikke smager særlig godt, så derfor er der megen sund fornuft i at røre i en gryde, så den ikke brænder på.
Det skulle jeg hilse at sige fra min gode kollega i SF.
Ud over det er det altid godt, at dem, der er tættest på at miste dagpengene, bliver hjulpet først.
Det er også godt, at vi nu finder et forsørgelsesgrundlag i ½ år til de folk, der nu står og er ved at miste dagpengeretten.
Men det er ikke godt, at vi ikke finder en fuld og dækkende løsning, som hr. Corydon snakkede om, da vi talte om akutpakke 2.
Jeg synes, der er en smule stædighed i regeringen, når de ikke vil gå til biddet og finde en skovl, der kan komme under det egentlige problem, men hele tiden siger, at der sættes en lap på gummibåden her og en lap på gummibåden der.
Det, det drejer sig om, er jo en båd, der kan sejle flot derudaf, og som folk kan få tillid til og finde ro ved, så de ikke er bange for, at deres fremtid ligger i ruiner om ½ år.
Når vi alligevel støtter det her forslag og også støtter akutpakke 2, skyldes det en mangel på grundlæggende løsninger og det forhold, at vi skal tage enhver mulighed for at få en forbedring undervejs.
Men der er ingen, der behøver at være i tvivl om, at disse tiltag hjælper som at tisse i bukserne for at holde varmen.
Det varmer, ja, ja, vel gør det det, men den 1. juli bliver det iskoldt igen trods årstiden, medmindre regeringen besinder sig.
De nødvendige tiltag er ikke kommet endnu.
Det var slet ikke meningen, at regeringen ville lave nogle tiltag overhovedet.
Så kom akutpakke 1, fordi man pressede på fra baglandets side.
Så kom akutpakke 2, fordi man pressede på fra baglandets side.
Og da det ikke var nok, har vi så lavet akutpakke 3 her.
Når vi skal kigge os over skulderen og se, om akutpakke 2 virker, så må vi sige, at det ser lidt trist ud lige nu.
Hvis vi venter og ser, som jeg hørte Socialdemokratiets ordfører sige, og hvis vi nu lader det virke og tager den med ro, tror jeg ikke, vi udviser rettidig omhu.
Vi er nødt til også at være forberedt på, at det måske ikke lykkes helt.
Vi er nødt til at have en plan 2 eller plan 3.
Det er mennesker, det er skæbner, det er familier, der kan risikere at miste deres velfærd, der kan risikere at miste et ordentligt liv, hvis vi ikke har et beredskab klart.
Jeg er bange for, vi ikke har det, for jeg er bange for, at de private arbejdsgivere ikke lever op til deres forpligtelser.
Jeg er bange for, at nogle kommuner ikke lever op til deres forpligtelser.
Derfor er vi nødt til at have et beredskab, og derfor opfordrer jeg regeringen til, at vi sætter os ned allerede inden jul og diskuterer, hvordan det kan se ud.
Der skal ikke være tvivl om, at jeg håber, at det kommer af sig selv, at jeg håber, at det lykkes, fordi det er så alvorlig en situation.
Det kan godt ske, at regeringen i dag ikke har lyst til at diskutere, hvad der skal ske til sommer, men vi er nødt til det.
Enhedslisten kan stemme for forslaget, ligesom vi stemmer for alle andre forslag, der kan bringe mennesker i arbejde eller give større tryghed for dem, der måtte leve uden arbejde.
Vi tror dog, at en fuld og dækkende løsning vil være bedre til at give ro og tryghed til dem, der er meget nervøse i de her tider.